  Майя Бывальцева 2016-тӥ арын Ижкарын радъяськись Герберын нырысьсэ ужалоз «Тодосчи куа» площадка но ортчоз «Кырӟась арама» фестиваль. Мерлыко вотэсын со сярысь ивортэ праздниклэн нимлыко группаез. Кызьпу арамаын (Кеч паркын) удмурт йӧскалык праздник кутскоз 13 часын 12-тӥ инвожое. Кар Герберез радъяло шоркарысь Индустри ёрослэн администрациез но «Удмурт Кенеш» огазеяськон. Туэ ужрад «Удмурт Кенешлэн» 25 ар тырмонэзлы сӥземын. Праздниклэн радлыказ Ижкарысь но элькунысь профессиональной но самодеятельной коллективъёслэн возьматонъёссы, сяме пыӵам но выль площадкаослэн ужамзы. Соос пӧлын «Нылпи азбар», «Спорт шудонъёс», егитъёслы «Шунды азбар», «Зарни киос», «Вузкаронни», «Эктон КУАмын» но «Арт-клип»(удмурт клип лэсьтон). Карысь ужъюртъёс но огазеяськонъёс асьсэлэсь азбаръёссэс усьтозы: «Удмурт дунне» азбар» — «Удмурт дунне» газетлэн редакциезлэн площадкаез, «Музей азбар» — Кузебай Герд нимо йӧскалык музейлэн площадкаез. Праздникын нырысьсэ ужалоз «Тодосчи куа» — Россиысь тодосъя академилэн Урал ёзэтысьтыз Историяя, кылъя но литературая Удмурт институтлэн площадкаез. Кар Герберын нырысьсэ ортчоз «Кырӟась арама» фестиваль. Творчествоя коллективъёсын ӵош вань мылкыд карисьёс удмурт кырӟанъёсты быдэстыны быгатозы. Сяме пыӵамъя, празднике лыктэмъёслы вӧсям ӝукез веръяны ӵектозы. Тегъёс: Лулчеберет Ижкар йӧскалыклулчеберет Гербер праздникъёс  